Na podlagi Pravilnika o priznavanju izpitov predhodno pridobljenega znanja v višjem strokovnem izobraževanju (Ur. l. RS, št. 20/10) in na podlagi pisnega zahtevka z dne 2. 9. 2019 ravnatelja Višje strokovne šole Ravne na Koroškem, Zdravka Pavlekovića, univ. dipl. ing. ele., je predavateljski zbor Višje strokovne šole Ravne na Koroškem z dne 24. 9. 2019, sprejel naslednji

**PRAVILNIK O PRIZNAVANJU IZPITOV NA VIŠJI**

**STROKOVNI ŠOLI RAVNE NA KOROŠKEM**

**Člen 1. (Splošno)**

* Pravilnik za priznavanje izpitov predstavlja dopolnitev internih pravil in postopka priznavanja izpitov predhodno pridobljenega znanja na Višji strokovni šoli Ravne na Koroškem iz oktobra 2009.
* Študent lahko odda vlogo za priznanje izpita, za katerega meni, da je že osvojil cilje pri predhodnem izobraževanju.
* Izpit, ki ga je študent opravil pred 10 in več leti, se ne prizna.

**Člen 2. (Študent)**

* Za priznanje izpita mora študent izpolniti obrazca:
1. Vloga za priznanje izpita VSS-RK-1a in
2. Predlog priznanja opravljenega izpita VSS-RK-1b.

Oba obrazca sta dosegljiva na spletni strani Višje strokovne šole Ravne na Koroškem.

* Vlogi za priznanje izpita morata biti priložena naslednja dva dokumenta:
1. **potrjen učni načrt predmeta** in
2. **original izpisek opravljenih izpitov** z veljavnimi ocenami.
* V celoti izpolnjen obrazec VSS-RK-1a, delno izpolnjen obrazec VSS-RK-1b in ostalo dokumentacijo študent odda v študentski referat.
* Ko študent prejme sklep o priznanju delnega izpita, se prijavi k opravljanju izpita, skladno s postopkom za opravljanje izpita. V primeru delnega priznanja, mora študent opraviti še delni izpit v dogovoru s predavateljem. Če se mu izpit v celoti prizna, se študentu ni potrebno prijaviti k izpitu.

**Člen 3. (Višješolski predavatelj)**

* Priznanje izpita je v pristojnosti predavatelja.
* Ocena priznanega izpita se v celoti prenese.
* Na osnovi prenesenih ocen in ocen pridobljenih z delnim izpitom na VSŠ Ravne, predavatelj zaključi končno oceno predmeta. Končna pozitivna ocena predmeta je ena in je številčna od 6 do 10.
* Priznajo se tudi kreditne točke, ki so predvidene za izpitno enoto. Z izpitom priznane kreditne točke (delno ali v celoti) predavatelj pretvori v kreditne točke, skladno s točkovanjem, ki velja za Višje strokovne šole.
* Študentski referat posreduje celotno dokumentacijo predavatelju, ki dopolni obrazec VSS-RK-1b. Dokumentacijo nato predavatelj vrne v študentski referat.
* Ko študent pozitivno opravi delni izpit, predavatelj končno oceno predmeta vpiše v zapisnik o izpitu in indeks. V rubriko »Opombe« na zapisniku o izpitu, predavatelj doda opombo »**Delno priznano**«.
* Predavatelj ima pristojnost in je dolžan voditi evidenco o priznanih izpitih, dokler študent izpita ne opravi, oziroma, dokler se izpit ne zaključi s končno oceno.

**Člen 4. (Študijska komisija in študentski referat)**

* Študentski referat posreduje dokumentacijo (oba v celoti izpolnjena obrazca s potrebnimi podpisi in originalna ali overjena potrdila) predsedniku študijske komisije.
* Študijska komisija obravnava predloženo dokumentacijo, ugotovi njeno ustreznost in potrdi predavateljev predlog priznanja izpita na obrazcu VSS-RK-1b. V kolikor študijska komisija ugotovi, da predložena dokumentacija ne ustreza v celoti, predlog o priznanju izpita začasno zavrne in vrne predloženo dokumentacijo v dopolnitev študentskemu referatu. Dopolnjeno dokumentacijo študijska komisija obravnava na eni od naslednjih sej.
* Na osnovi potrditve študijske komisije, le-ta izda sklep o priznanju izpita, ki ga prejmeta študent in predavatelj. V primeru, ko se izpit v celoti prizna, študentski referat vnese oceno v dokumentacijo.

**Člen 5. (Končne določbe)**

Pravilnik o priznavanju izpitov na Višji strokovni šoli Ravne na Koroškem stopi v veljavo z dnem, ko ga potrdi predavateljski zbor Višje strokovne šole Ravne na Koroškem.

Pravilnik je veljavni interni dokument Višje strokovne šole Ravne na Koroškem in se objavi na spletni strani Višje strokovne šole Ravne na Koroškem.

Ravne na Koroškem, 23. 9. 2019

Ravnatelj Višje strokovne šole Predsednik študijske komisije:

Ravne na Koroškem: doc. dr. Vinko Močilnik

Zdravko PAVLEKOVIĆ, univ. dipl. ing.